Wat moeite betref, is daar drie tipes brood: platbrood, brood wat met gis gemaak is, en brood wat met koeksoda gemaak is. Platbrood gebruik hoegenaamd geen rysmiddel nie en is daarom plat; byvoorbeeld ‘n Indiese roti. Dan is daar gegiste brood wat gis in die een of ander vorm gebruik om dit te laat rys. Om die gis aan die gang te kry kan ’n tydjie neem en jy moet die deeg knie. Ons derde broodkategorie gebruik koeksoda om borrels in die deeg te maak sodat dit kan rys. Anders as met gis, is dit nie met koeksoda nodig om die deeg te knie om sy werk gedoen te kry nie. Om die waarheid te sê, die meeste bobaas-bakkers stem saam dat wanneer jy koeksoda gebruik, jy nie net die deeg so min as moontlik hoef te knie nie, jy moet dit eintlik glad nie knie nie! Ek weet wat jy dink, en ja, dis superfantastiese nuus.
Die koeksoda het iets nodig om mee te reageer en in hierdie geval is karringmelk daardie iets, want dit sal ook die brood ’n bietjie smaak gee. Al kan jy met sukses ’n leliewit-sodabrood bak, verkies ek die smaak en growwe tekstuur van volgraan en hawermout. Wanneer jy met die agterpaaie reis en jy kom by ’n plaasstal of mark op ’n regte lekker fles konfyt af, is hierdie die brood wat hy verdien.
Nou gooi jy die karringmelk by en roer met ’n houtlepel totdat alles gemeng is. Onthou, dis nie net onnodig om die deeg te knie nie, dis beter om dit oor te slaan. Sodra alles ordentlik gemeng is, is jy reg om aan te gaan.
Smeer die binnekant van jou nommer 10-platboompotjie met genoeg botter. Dop die deeg in die geoliede potjie uit, strooi ’n bietjie ekstra meel bo-oor (dis net vir die mooiheid) en gebruik jou gunsteling- en skerpste knipmes om ’n kruis bo-op die brood te sny. Soos met die meelstrooiery, is die kruis net vir die mooi en maak nie regtig ’n bydrae tot die smaak van die eindproduk nie. (Maar ons almal weet dat kos wat goed lyk, beter smaak.)
Sit nou die deksel op en bak vir omtrent 45 minute tot gaar. Jy wil ’n klompie kole onder die potjie hê en ’n klompie op die deksel. Wanneer ’n kool moeg is, raak ontslae van hom en vervang met ’n wakker een. Daar is nie ’n besondere risiko daaraan om die brood te stadig te bak nie, maar as jy dit afjaag, kan hy brand, so wees eerder rustig.
Ná 45 minute, haal die deksel af en pasop dat jy nie te veel as op die brood mors nie. Steek die punt van ’n mes in die brood en as hy skoon is wanneer jy hom uittrek, is die brood reg.
As die brood glad nie in die potjie vassit nie en in een stuk uitkom, mooi so. As hy effe aan die bodem van die potjie klou, moenie bekommer nie. Vat ’n spatel en druk hom in op die lyne wat jy vroeër in die brood gesny het en haal hom in kwarte uit.